b'\n_START_ARTICLE_\nIljanne\n_START_PARAGRAPH_\nIljanne on tasainen, tiivis j\xc3\xa4\xc3\xa4kerros, joka yleens\xc3\xa4 on l\xc3\xa4pin\xc3\xa4kyv\xc3\xa4. Se muodostuu j\xc3\xa4\xc3\xa4t\xc3\xa4v\xc3\xa4n sateen osuessa maahan.\n_START_SECTION_\nMuodostuminen\n_START_PARAGRAPH_\nKun alij\xc3\xa4\xc3\xa4htynyt sadepisara kohtaa kylm\xc3\xa4n maanpinnan tai muun kiinte\xc3\xa4n kohteen, se j\xc3\xa4\xc3\xa4tyy. Maahan muodostuu n\xc3\xa4ist\xc3\xa4 alij\xc3\xa4\xc3\xa4htyneist\xc3\xa4 vesipisaroista eritt\xc3\xa4in liukasta j\xc3\xa4\xc3\xa4peitett\xc3\xa4, jota kutsutaan iljanteeksi. Pohjoismaissa iljanteeksi kutsutaan my\xc3\xb6s pakkasella maanpintaan j\xc3\xa4\xc3\xa4tynytt\xc3\xa4 vett\xc3\xa4.\n_START_SECTION_\nVaikutukset\n_START_PARAGRAPH_\nL\xc3\xa4pin\xc3\xa4kyv\xc3\xa4 iljanne aiheuttaa vaaratilanteita autoilijoille ja jalankulkijoille. Rankka j\xc3\xa4\xc3\xa4t\xc3\xa4v\xc3\xa4 sade aiheuttaa vahinkoja: se voi katkoa esimerkiksi voimajohtoja ja puiden oksia. Suurimman vaaran se aiheuttaa lentokoneille ja laivoille. Lentokoneen runkoon voi kerty\xc3\xa4 nopeasti j\xc3\xa4\xc3\xa4t\xc3\xa4, joka vaikuttaa koneen aerodynamiikkaan ja nopeuteen. Jos purjeveneen mastoon kertyy j\xc3\xa4\xc3\xa4t\xc3\xa4, vene voi kaatua._NEWLINE_Iljanne sulaa yleens\xc3\xa4 muutamassa tunnissa, mutta joskus se voi pysy\xc3\xa4 maassa useita p\xc3\xa4ivi\xc3\xa4kin. Enn\xc3\xa4tys on tiett\xc3\xa4v\xc3\xa4sti Yhdysvaltain Connecticutista vuodelta 1969, jolloin iljanne pysyi maassa puolitoista kuukautta. Tietyiss\xc3\xa4 olosuhteissa teiden suolaus voi est\xc3\xa4\xc3\xa4 iljanteen muodostumisen tielle.'